text: চট্টগ্রাম ব্যুরো | প্রকাশের সময় : ৯ মে, ২০২০, ১২:০৩ এএম
  তথ্যমন্ত্রী ড. হাছান মাহমুদ বলেছেন, মহান আল্লাহর কাছে প্রার্থনা যেন আমাদের দেশকে সম্পূর্ণভাবে সুরক্ষিত রাখেন। সেই সাথে সংক্রমণ রোধে সকলকে আরও সচেতন হতে হবে। তিনি গতকাল শুক্রবার চট্টগ্রামের রাঙ্গুনিয়া উপজেলার কৃষকের মাঝে সবজি বীজ, রিপার মেশিন ও ইউপি চেয়ারম্যানদের স্বাস্থ্যসুরক্ষা সামগ্রী বিতরণ সমন্বয় অনুষ্ঠানে প্রধান অতিথির বক্তব্যে এ কথা বলেন।
  তথ্যমন্ত্রী বলেন, বৈশ্বিক এই দূর্যোগে খাদ্যাভাব দেখা দিতে পারে। কিন্তু মহান আল্লাহ বাংলাদেশকে উর্বর জমি দিয়েছেন। খাদ্য উৎপাদন বাড়াতে কোন জমিই অনাবাদি রাখা যাবেনা। প্রধানমন্ত্রী শুরু থেকেই আহবান জানিয়েছেন, আমরা যেন এক ইঞ্চি জায়গাও অনাবাদি না রাখি। সরকার গ্রামেও স্বাস্থ্য সুরক্ষাসামগ্রী দিচ্ছে। এসব সামগ্রীর সঠিক বিতরণ নিশ্চিত করতে হবে।
  উপজেলা নির্বাহী কর্মকর্তা মো. মাসুদুর রহমানের সভাপতিত্বে অনুষ্ঠানে উপস্থিত ছিলেন উপজেলা পরিষদ ভাইস চেয়ারম্যান মো. শফিকুল ইসলাম, আওয়ামী লীগ নেতা আবদুল মোনাফ সিকদার, ইঞ্জিনিয়ার শামসুল আলম তালুকদার, কৃষি কর্মকর্তা কারিমা আক্তার, ওসি মুহাম্মদ সাইফুল ইসলাম প্রমুখ।
  পরে অপর এক অনুষ্ঠানে অসহায়দের মাঝে ত্রাণ বিতরণ করেন তথ্যমন্ত্রী। তিনি বলেন, রাঙ্গুনিয়ার প্রায় ৫০ হাজার পরিবারকে সরকারি বেসরকারি সহায়তার আওতায় আনা হয়েছে।